Mistoqsijiet u Tweġibiet Min se jibbenefika mill-programm tal-WiFi4UE? Iċ-ċittadini u l-viżitaturi tal-UE li se jkunu jistgħu jaċċessaw il-Wi-Fi b'xejn fl-ispazji pubbliċi bħall-parks, il-pjazez, il-bini pubbliku, il-libreriji u ċ-ċentri tas-saħħa fl-UE se jibbenefikaw mill-proġett WiFi4EU. Il-hotspots tal-Wi-Fi se jiġu installati minn kumpanija tal-installazzjoni li għaliha il-muniċipalità se tħallas billi tuża l-vawċer tal-WIFI4EU. Min jista' japplika għal vawċer? Il-muniċipalitajiet (jew amministrazzjoni lokali ekwivalenti) u assoċjazzjonijiet iffurmati minn muniċipalitajiet jistgħu japplikaw għall-vawċer tal-WIFI4EU. Il-lista ta' entitajiet eliġibbli biex japplikaw ġiet miftiehma ma' kull Stat Membru u se tkun disponibbli għar-referenza mill-muniċipalitajiet jew l-assoċjazzjonijiet biex dawn jivverifikaw jekk humiex eliġibbli biex jirreġistraw/japplikaw. L-“Assoċjazzjonijiet ffurmati mill-muniċipalitajiet” jistgħu jirreġistraw għadd ta' muniċipalitajiet iżda se jkunu meħtieġa jissottomettu l-applikazzjoni finali online separatament għal kull muniċipalità inkluża fir-reġistrazzjoni tagħhom. Kull vawċer jingħata lil muniċipalità individwali bħala l-benefiċjarju. Kif japplikaw għall-WiFi4UE? Applikazzjonijiet u reġistrazzjonijiet isiru permezz tal-portal apposta fuq l-internet: www.WiFi4EU.eu. L-ewwel nett, il-muniċipalitajiet iridu jirreġistraw (jistgħu jibdew mill-20 ta' Marzu) u aktar tard, meta se titnieda s-sejħa, dawn jistgħu japplikaw. Meta jistgħu japplikaw għal vawċer? Fil-15 ta' Mejju tiftaħ l-ewwel minn ħames sejħiet. Ladarba s-sejħa tinfetaħ, il-muniċipalitajiet reġistrati se jkunu jistgħu jissottomettu l-applikazzjoni tagħhom għal vawċer fuq www.WiFi4EU.eu portal. Is-sottomissjoni tista' ssir billi tikklikkja fuq il-buttuna Applika. Aktar tard, se jitnedew erba' sejħiet oħra - kollha qabel tmiem l-2020. X'informazzjoni hija meħtieġa biex jirreġistraw qabel is-sejħa? Il-muniċipalitajiet jistgħu jirreġistraw direttament fuq il-portal billi jipprovdu informazzjoni bażika dwar il-muniċipalità tagħhom. Se jkollhom bżonn jagħtu d-dettalji tal-kuntatt ta' rappreżentant legali. Kull muniċipalità tista' tapplika fil-lingwa tal-għażla tagħha mingħajr ma jkollha bżonn l-ebda intermedjarju. Il-muniċipalitajiet MHUX se jintalbu jinkludu proġett tekniku jew dokumentazzjoni dwar in-netwerk tal-Wi-Fi li jkun se jiġi skjerat. Lanqas MHU se jkollhom bżonn ta' valutazzjoni preliminarja tal-ispejjeż minn kumpanija tal-istallazzjoni tal-Wi-Fi, biex ikunu jistgħu japplikaw għall-vawċer. Tista' muniċipalità tapplika diversi drabi? Kull muniċipalità tista' biss tibbenefika minn vawċer wieħed għat-tul ta' żmien kollu li ddum sejra l-inizjattiva. Għalhekk, il-muniċipalitajiet magħżula għal vawċer f'sejħa waħda ma jistgħux japplikaw għal sejħiet sussegwenti. Madankollu, il-muniċipalitajiet li applikaw u ma kisbux vawċer jistgħu jerġgħu jippruvaw. Kif se jintgħażlu l-muniċipalitajiet għal vawċer? Il-muniċipalitajiet jeħtieġ ikunu rapidi, ir-rebbieħa se jintgħażlu fuq il-bażi ta' min japplika l-ewwel, jinqeda l-ewwel, abbażi tad-data u l-ħin tas-sottomissjoni tal-applikazzjoni tagħhom (MHUX dik tar-reġistrazzjoni tagħhom). Hemm limitu ta' vawċers għal kull pajjiż? L-għadd ta' vawċers għal kull pajjiż m'għandux jaqbeż it-8% tal-baġit tal-ewwel sejħa. Kull pajjiż se jirċievi ta' mill-anqas 15-il vawċer jekk il-pajjiż jissottometti mill-inqas 15-il applikazzjoni. Kemm jirrappreżenta flus kull vawċer? Kull vawċer għandu valur ta' €15,000. X'jistgħu jagħmlu l-muniċipalitajiet bil-vawċer tal-WiFi4EU? Il-vawċer għandu jintuża biex titħallas ll-installazzjoni tal-hotspots tal-Wi-Fi fl-ispazji pubbliċi, bħal stazzjonijiet tal-ferrovija, parks, libreriji, jew kwalunkwe spazju pubbliku ieħor. Il-muniċipalità trid tiżgura li l-installazzjoni tkun kompluta u li t-tħaddim tal-hotspot tal-WiFi jibda fi żmien 18-il xahar wara li tkun ingħatat il-vawċer. Għalhekk f'dan iż-żmien il-muniċipalità tista' tiddefinixxi l-proġett tagħha u tagħżel kumpanija tal-installazzjoni tal-WiFi li tista' tlestilha l-installazzjoni. Fejn jiġi installat il-hotspot tal-Wi-Fi ? Il-muniċipalitajiet stess jiddeċiedu dwar “iċ-ċentri tal-ħajja pubblika” fejn ikunu se jiġu installati l-hotspots tal-WiFi4EU. Il-hotspots tal-WiFi għandhom jiġu installati f'żoni fejn ma jeżistux diġà xi offerti simili ta' konnettività bil-Wi-Fi b'xejn. Hemm xi kundizzjonijiet speċifiċi għall-proġetti? Kull muniċipalità li tirċievi vawċer se jkollha tidħol f'kuntratt mal-kumpanija tal-installazzjoni tal-Wi-Fi li tagħżel hi biex tinstalla t-tagħmir tal-hotspots tal-WiFi (skont ir-regoli tal-akkwist pubbliku). Il-Kummissjoni mhix se tintervjeni fir-relazzjonijiet kontraenti tal-muniċipalità mal-kumpanija tal-installazzjoni tal-Wi-Fi. Il-kumpanija tal-installazzjoni tal-Wi-Fi tista' tirreġistra fil-portal fi kwalunkwe ħin iżda jeħtieġ li tagħmel dan mhux aktar tard minn meta muniċipalità tkun ikkuntrattathom bħala kumpanija tal-installazzjoni. Barra minn hekk, il-muniċipalitajiet se jkunu ħielsa li jagħżlu l-fornitur tagħhom tal-internet, li jista' jkun l-istess kumpanija tal-installazzjoni tal-WiFi stess jew le. L-abbonament tal-konnettività bil-broadband b'veloċità kbira għandu joffri internet ta' kwalità għolja lill-utenti u għandu jkun sottoskritt mill-muniċipalità għal tal-anqas 3 snin. X'inhi l-veloċità minima tal-internet għall-WiFi4EU? In-netwerk tal-Wi-Fi għandu jipprovdi internet ta' kwalità għolja. Il-veloċità tal-internet għandha tkun mill-inqas 30 Mbps. Il-Kummissjoni se timmonitorja mill-bogħod il-kwalità tal-konnettività. Kif jista' jinfeda l-vawċer? Sabiex jiġi żgurat li l-vawċer ikun jista' jinfeda b'mod korrett, il-kumpanija tal-installazzjoni tal-Wi-Fi se jkollha bżonn tirreġistra fuq il-portal tal-WiFi4EU u tipprovdi d-dettalji tagħha (persuna ta' kuntatt, dettalji ta' kuntatt, l-ambitu ġeografiku tal-operazzjonijiet u d-dettalji tal-kont bankarju). Kemm il-kumpanija tal-installazzjoni tal-Wi-Fi kif ukoll il-muniċipalità se jkollhom bżonn jikkonfermaw li n-netwerk lokali huwa installat u operazzjonali. Wara verifika li n-netwerk lokali huwa tabilħaqq operazzjonali (monitoraġġ remot) il-ħlas jiġi attivat. Il-kumpanija tal-installazzjoni tal-Wi-Fi mbagħad għandha tkun tista' tifdi l-vawċer mingħand il-Kummissjoni Ewropea u kull bilanċ pendenti li mhux kopert jew li jisboq il-valur tal-vawċer jitħallas mill-muniċpalità. Il-proġett jista' jkun aktar estensiv minn dak li huwa ffinanzjat permezz tal-vawċer? Il-muniċipalitajiet jistgħu jużaw il-vawċer tal-WiFi4EU biex parzjalment jiffinanzjaw proġett ta' valur ogħla; għalhekk kwalunkwe spiża tat-tagħmir u tal-installazzjoni lil hinn mill-valur tal-vawċer taqa' taħt il-kuntratt bejn il-kumpania tal-installazzjoni tal-Wi-Fi u l-muniċipalità. X'inhu l-baġit minimu tal-internet għall-WiFi4EU? Il-baġit totali tal-inizjattiva WiFi4EU hu ta' €120 miljun. Kemm vawċers se jingħataw għal kull sejħa? L-ewwel sejħa se tagħti 1,000 vawċer. L-erba' sejħiet li se jiġu aktar tard se jagħtu għadd akbar ta' vawċers. Għal Aktar Informazzjoni Stqarrija għall-istampa Mistoqsijiet Frekwenti għal komunitajiet interessati